**HOOF! Yng Nglan yr Afon**

**CANLLAW BUDDIOL I OEDOLION**

CODI TOCYNNAU

* Bydd HOOF! ar fynd y tu allan i Theatr a Chanolfan Gelfyddydau Glan yr Afon rhwng dydd Sul 16eg Mai a dydd Mawrth 18ed Mai
* Gallwch godi’ch tocynnau o roi caniad i ni ar 01633 656757 neu e-bostio enquiries@newportlive.co.uk
* Bydd gofyn i chi godi tocyn Grŵp Teulu, fel y gallwch fod gyda’ch gilydd yn deulu yn ystod y sioe. Rhaid i bob Grŵp Teulu beidio â bod yn fwy na chwech o bobl. Rhaid i bawb yn y grŵp fod o’r un aelwyd neu aelwyd estynedig. I gydymffurfio â rheoliadau cadw pellter cymdeithasol, rhaid i chi beidio â chodi tocynnau i neb o’r tu allan i’ch aelwyd neu’ch aelwyd estynedig.
* Mae croeso i chi ddod i HOOF! ar yr un pryd â’ch ffrindiau a’ch teulu o aelwydydd eraill, ond cofiwch fod rhaid i chi godi tocynnau ar wahân a chadw pellter cymdeithasol dau fedr yn wastad yn ystod y perfformiad.
* Rhaid i grwpiau gynnwys o leiaf dau o bobl. Rhaid i grwpiau i gyd gynnwys o leiaf un plentyn.
* Bydd pob tocyn yn costio £6 yr un. Rhaid i bob aelod o’r grŵp, yn cynnwys babis, fod â thocyn, ond bydd plant dan flwydd oed yn rhad ac am ddim.

DOD I LAN YR AFON A PHARCIO

Gewch chi gyfarwyddiadau manylach ar sut i ddod i Lan yr Afon a lle gewch chi barcio yma: <https://www.newportlive.co.uk/en/contact-us/Directions-Parking/>

CYN Y SIOE

Cofiwch beidio â chyrraedd Glan yr Afon dim cynt na chwarter awr cyn dechrau’r sioe. Pan gyrhaeddwch chi bydd gofyn i chi gofrestru gyda’n staff ar du blaen yr adeilad a rhoi’ch manylion rhag ofn y bydd arnom eu hangen ar gyfer Profi, Olrhain, Diogelu. Pan gyrhaeddwch chi rown ni arweiniad i chi ynghylch lle i sefyll, mynd â chi at y man diheintio dwylo a dangos i chi lle mae’r tai bach. Byddwch yn cael mynd ag unrhyw gadeiriau gwthio a/neu unrhyw bethau personol eraill i’ch canlyn. Cofiwch ddal y tywydd mewn cof a gwisgo dillad addas at sefyll yn yr awyr agored gan na fydd yna ddim gwres na gorchudd uwchben i’r gynulleidfa.

CYFLEUSTERAU

Mae yna nifer fechan o dai bach i’r ddau ryw, gan gynnwys cyfleusterau newid clytiau, ar gael i gynulleidfaoedd eu defnyddio. Fodd bynnag, rydym yn cymell cynulleidfaoedd i fynd i’r tŷ bach cyn gadael cartref yn gymorth i ni gyfyngu ar y nifer o bobl yn defnyddio’r cyfleusterau ar y safle. Cofiwch mai dan do mewn man cyhoeddus y mae’r rhain felly bydd gofyn i oedolion i gyd (ar wahân i’r rheini sy’n eithredig) wisgo gorchudd wyneb y ôl rheoliadau Llywodraeth Cymru.

YN YSTOD Y SIOE

Bydd yr hwyl ar ei hyd yn para ugain munud.

Yn yr awyr agored y bydd y perfformiad ar fynd. Bydd y tu allan i fynedfa flaen adeilad Glan yr Afon, ar ochr chwith y drysau dwbl wrth i chi ddod i mewn.

Pan gyrhaeddwch chi gewch chi a’ch teulu eich cyfeirio at fan aros wedyn rhoddir man sefyll wedi’i farcio i chi, lle dylech chi aros drwy gydol y perfformiad. Bydd y mannau hyn bob amser wedi’u gosod o leiaf dau fedr ar wahân i unrhyw aelodau eraill o’r gynulleidfa a’r perfformwyr.

Gofynnir i aelodau o’r gynulleidfa sefyll drwy gydol y perfformiad (ugain munud ar ei hyd). Does yna ddim mannau eistedd, fodd bynnag os oes gennych chi neu os oes gan rywun o’ch aelwyd ofynion mynediad, e-bostiwch Andrew.irving@newportlive.co.uk ac fe wnawn ein gorau i ymorol am unrhyw ofynion penodol.

Cyflwynir y perfformiad yma ar ffurf hamddenol, ond fe fydd yn cynnwys goleuadau llwyfan, cerddoriaeth ac effeithiau sain, er na fydd yna ddim cleciau uchel na goleuadau strôb. Rydym yn wirioneddol awyddus i annog eich teulu i ymateb ym mha fodd fyw fynnoch chi ac os bydd rhywun o’ch teulu, am ba reswm bynnag, yn anniddigo neu’n cynhyrfu a chithau am ymbellhau o’r man perfformio, mae croeso i chi fynd yn ôl i du blaen adeilad Glan yr Afon a dod yn eich ôl pryd bynnag y byddwch chi a nhw’n barod.

Dim ond ychydig iawn o’r iaith lafar fydd yn y sioe yma sy’n hynod o weledol. Rhoddir dalen i aelodau o’r gynulleidfa sy’n fyddar neu’n drwm eu clyw i egluro’r pytiau sain yma.

AR ÔL Y SIOE

Ar ddiwedd eich profiad HOOF! gofynnir i chi symud o’r man perfformio a gadael y safle.

Byddem wrth ein boddau o’ch gweld yn rhoi i ni eich ymateb i’ch profiad a’r sioe drwy rannu eich sylwadau ar y cyfryngau cymdeithasol gan ddefnyddio’r hashnod #HOOF a gallwch ein tagio ni ar Twitter neu Instagram gan ddefnyddio @Riverfrontarts neu ar Facebook.com/TheRiverfront.

CWESTIYNAU MYNYCH

**At ba oed mae’r sioe yma’n addas?**

Mae’r sioe wedi’i thargedu at **blant pedair oed a throsodd** ond mae’n addas i’r teulu i gyd!

**Be sy’n digwydd ar dywydd mawr?**

Os bydd hi’n tresio bwrw neu’n dywydd mawr a dim modd i’r perfformiad sydd yn yr arfaeth fynd yn ei flaen, rhown wybod i chi cyn gynted ag y bo modd. Yn y man cyntaf cynigir perfformiad arall i chi y gallwch symud eich tocynnau iddo, ond os na fydd yn gyfleus cynigir ad-daliad llawn i chi.

**Mewn ymateb i Gyfyngiadau Pandemig Covid 19**

* Byddwn yn cadw at ganllawiau cadw pellter cymdeithasol a bydd pob grŵp teulu o leiaf dau fedr o bellter oddi wrth unrhyw grwpiau eraill a’r perfformiwr. Bydd y staff i gyd hefyd yn cadw at ganllawiau cadw pellter cymdeithasol a bydd ein staff wrth law i atgoffa pawb sydd yna o’r canllawiau dau fedr, fel y gallwch hamddena a chael blas ar y profiad.
* Dim ond i’r oedolion a’r plant yn eich aelwyd eich hun neu’ch aelwyd estynedig y bydd tocynnau pob grŵp teulu.
* Ni fydd mwy na chyfanrif o 30 o bobl yn y gynulleidfa, i roi digon o le i chi i gyd a mannau gwylio da.
* Bydd gofyn i chi roi eich manylion cysylltu pan fyddwch chi’n codi tocynnau. At ddibenion Profi, Olrhain, Diogelu y bydd hyn ond hefyd i roi gwybod i chi os bydd unrhyw newidiadau ar y funud olaf oherwydd y tywydd.
* Mae croeso i chi wisgo gorchudd wyneb, ac rydym yn cymell hyn, os gallwch wneud hynny. Fodd bynnag, nid argymhellir gorchuddion wyneb i blant dan dair oed am resymau iechyd a diogelwch.
* Bydd hylif diheintio dwylo ar y safle ac ar gael i bawb ei ddefnyddio. Bydd yna hefyd ddŵr cynnes a sebon ar gael yn y tai bach i olchi dwylo.
* Cofiwch beidio â dod i’r digwyddiad rydych wedi codi tocynnau iddo os atebwch yn gadarnhaol i unrhyw un o’r cwestiynau isod...
	+ Oes gennych chi, neu rywun ym mharti eich archeb, unrhyw symptomau peswch, twymyn neu wres mawr neu oerfel, gwynt byr neu anawsterau anadlu, colli eich teimlad oglau neu flas neu newid ynddynt?
	+ Ydych chi neu rywun o’ch parti wedi’ch diagnosio â phrawf positif, neu a amheir, haint COVID-19 yn y pedwar diwrnod ar ddeg aeth heibio?
	+ Fuoch chi mewn cysylltiad agos â rhywun sy’n achos COVID-19 positif, neu a amheuir, yn y pedwar diwrnod ar ddeg aeth heibio? (diffiniad cysylltiad agos ydi llai na dau fedr am fwy na chwarter awr y diwrnod)
	+ Ydych chi neu rywun arall o’ch parti wedi’ch cynghori i hunanynysu ar yr adeg yma?
	+ Ydych chi neu rywun arall o’ch parti wedi’ch cynghori i warchod ar yr adeg yma?
	+ Ydych chi neu rywun arall o’ch parti yn disgwyl canlyniadau prawf COVID-19 ar hyn o bryd?
	+ Ydych chi neu rywun arall o’ch parti yn y categori a ddiffinnir yn risg uwch o ran COVID-19?
	+ Ydi aelod/aelodau o’ch aelwyd chi neu aelwyd rhywun arall o’ch parti yn y categori a ddiffinnir yn risg uwch o ran COVID-19?

Os ateboch chi’n gadarnhaol i unrhyw un o’r cwestiynau uchod, cofiwch roi gwybod i ni drwy e-bost enquiries@newportlive.co.uk neu roi caniad i 01633 656757 bedair awr ar hugain o leiaf cyn y perfformiad.

**Mae gen i ragor o gwestiynau...**

Os oes gennych ragor o gwestiynau, cofiwch anfon e-bost atom i enquiries@newportlive.co.uk neu roi caniad i ni ar 01633 656757 a byddwn yn falch o’ch helpu.

Edrychwn ymlaen at eich croesawu chi’n ôl i Lan yr Afon!